ΓΡΑΠΤΗ ΕΡΩΤΗΣΗ E-1597/97 υποβολή: Amedeo Amadeo (NI) προς την Επιτροπή (6 Μαΐου 1997)

Θέμα: Κοινωνία της πληροφορίας

Όσον αφορά την «Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή Περιφερειών με θέμα: Η κοινωνία της πληροφορίας: από την Κέρκυρα στο Δουβλίνο, νέες προκύπτουσες προτεραιότητες» και την «Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή Περιφερειών με θέμα: Οι επιπτώσεις της κοινωνίας της πληροφορίας στις πολιτικές της Ευρωπαϊκής Ένωσης: προπαρασκευή των επομένων βημάτων» (COM(96)395 τελικό και CES 1401/96), θεωρείται αναγκαίο να δοθεί το συντομότερο κάποια απάντηση στις ανησυχίες σχετικά με τη ρυθμιστικό πλαίσιο που είναι απαραίτητο για την πλήρη ελευθέρωση των τηλεπικοινωνιών με ιδιαίτερη επιμονή στα προβλήματα που οφείλονται στη σύγκλιση των τηλεπικοινωνιών και του οπτικοακουστικού τομέα, την ασφάλεια της διαβίβασης δεδομένων και την προστασία του ιδιωτικού βίου.

Ζητείται από την Ευρωπαϊκή Επιτροπή να αποδώσει προτεραιότητα στη διεύρυνση της καθολικής υπηρεσίας, τη χρηματοδότησή της και την επέκτασή της στα δίκτυα της κοινωνίας της πληροφορίας.

Απάντηση του κ. Bangemann εξ ονόματος της Επιτροπής (10 Ιουνίου 1997)

Η Επιτροπή έχει ήδη αναφέρει, κατά την απάντησή της σε προηγούμενες ερωτήσεις του Αξιότιμου Μέλους του Κοινοβουλίου (Ε-0159/97 και Ε-0190/97) ((ΕΕ C 186, 18.6.1997. )) ότι «η καθολική υπηρεσία αποτελεί καθοριστικής σημασίας στοιχείο των μέτρων που λαμβάνονται τόσο από την Κοινότητα όσο και από τα κράτη μέλη για το άνοιγμα των κοινοτικών αγορών στον πλήρη και αποτελεσματικό ανταγωνισμό. Τα μέτρα που λαμβάνονται σε ευρωπαϊκό επίπεδο έχουν ως στόχο να εξασφαλισθεί ότι η καθολική υπηρεσία γίνεται αντιληπτή με τον ίδιο τρόπο σε ολόκληρη την Κοινότητα εξασφαλίζοντας τοιουτοτρόπως στους χρήστες συγκεκριμένο επίπεδο εξυπηρέτησης σε προσιτή τιμή, καθώς και κανόνες για τη χρηματοδότηση της υπηρεσίας αυτής σε ανταγωνιστικό περιβάλλον».

Η Επιτροπή συμφωνεί με τη σύνδεση μεταξύ μιας καθορισμένης αντίληψης περί καθολικής υπηρεσίας εντός της Κοινότητας και της ευρύτερης συμπερίληψης υπηρεσιών της κοινωνίας των πληροφοριών, δεδομένου ότι η οικονομικά προσιτή πρόσβαση σε καθορισμένο επίπεδο υπηρεσιών αποτελεί προϋπόθεση για την ευρύτερη συμπερίληψη υπηρεσιών ανοικτής γραμμής, όπως το Internet. Στην ανακοίνωσή της του Μαρτίου 1996 ((Ανακοίνωση της 13ης Μαρτίου 1996 σχετικά με την καθολική υπηρεσία για τηλεπικοινωνίες στην προοπτική πλήρως ελευθερωμένου περιβάλλοντος, COM(96) 73 )), η Επιτροπή αναγνώρισε, σχετικά, ότι η καθολική υπηρεσία αποτελεί δυναμική και εξελισσόμενη έννοια. Ανέλαβε τη δέσμευση να επανεξετάζει κατά τακτικά χρονικά διαστήματα - για πρώτη φορά πριν από το τέλος του έτους - το πεδίο εφαρμογής, το επίπεδο, την οικονομική προσιτότητα και την ποιότητα της καθολικής υπηρεσίας στην Κοινότητα, ιδίως για την εκτίμηση ενδεχόμενης ανάγκης για περαιτέρω ανάπτυξη της έννοιας.

Αναμένοντας τα αποτελέσματα της εν λόγω αξιολόγησης, η Επιτροπή θεωρεί ότι η καθολική υπηρεσία είναι επί του παρόντος επαρκώς προσδιορισμένη. Κάθε ενδεχόμενη ανάπτυξη του ορισμού θα πρέπει να εξισορροπεί αφενός την ανάγκη να εξασφαλισθεί ότι δεν αποκλείονται πολίτες από την πλήρη συμμετοχή τους στην κοινωνία των πληροφοριών και, αφετέρου, ότι οι δαπάνες που συνδέονται με την παροχή της καθολικής υπηρεσίας δεν περιορίζουν τον ανταγωνισμό, εμποδίζοντας έτσι τους χρήστες να επωφεληθούν από τις χαμηλότερες τιμές, την μεγαλύτερη επιλογή και την καλύτερη ποιότητα υπηρεσιών που ήδη παρέχονται στο ανταγωνιστικό πλαίσιο.